সাভার উপজেলা দুর্নীতি প্রতিরোধ কমিটি (দুপ্রক) এর সাধারণ সম্পাদক মো. সালাহ্উদ্দিন খান নঈম কালের কন্ঠকে বলেন, পত্রিকাটি দেশব্যাপী দুর্নীতি দমন কমিশন (দুদক) দুর্নীতির বিরুদ্ধে তদন্ত অনুসন্ধানের মাধ্যমে দুর্নীতিবাজদের বিচারের মুখোমুখি করার পাশাপাশি গণসচেতনতা সৃষ্টির লক্ষ্যে কেন্দ্রীয় ও মাঠ পর্যায়ে বিভিন্ন কর্মসূচি পালনের মাধ্যমে দুর্নীতি প্রতিরোধমূলক ও প্রতিকারমূলক নিরবচ্ছিন্ন প্রয়াস অব্যাহত রেখেছে। এ সকল কর্মসূচিতে জনপ্রতিনিধি, রাজনৈতিক নেতৃবৃন্দ, সরকারি বেসরকারি দপ্তর, সাংবাদিক, এনজিও প্রতিনিধি, শিক্ষক, শিক্ষার্থী ও বিভিন্ন সামাজিক সংগঠনসহ সকল শ্রেণি-পেশার নাগরিকদের অংশগ্রহণে দুর্নীতিবিরোধী কার্যক্রম পরিচালিত হচ্ছে। এই দুর্নীতিবিরোধী কার্যক্রম আরো বেগবান করার লক্ষ্যে দুদক ২৬ মার্চ থেকে ১ এপ্রিল পর্যন্ত দুর্নীতি প্রতিরোধ সপ্তাহ পালন করছে। এরই ধারাবাহিকতায় সাভার উপজেলা দুর্নীতি প্রতিরোধ কমিটি (দুপ্রক) বিভিন্ন শিক্ষা প্রতিষ্ঠানের শিক্ষার্থীদের অংশগ্রহণে দুর্নীতি বিরোধী চিত্রাঙ্গণ প্রতিযোগিতার আয়োজন করেছে। এ চিত্রাঙ্কন প্রতিযোগিতায় সাভারের বিভিন্ন এলাকার অন্তত ২৮টি স্কুলের দুই শতাধিক শিক্ষার্থী অংশ নেয়।